Factors defining the identification with sport teams and its consequences on sport fan bahavior
Authors: Λιανόπουλος Ιωάννης 
Published: September 2021

Ο σκοπός της παρούσας έρευνας ήταν να διερευνήσει τον καθοριστικό ρόλο εφτά παραγόντων στην ταύτιση με την τοπική ή απομακρυσμένη αθλητική ομάδα, όπως επίσης και να ερευνήσει την επίδραση της ταύτισης σε συγκεκριμένες συμπεριφορές και όψεις της ψυχολογικής ευεξίας των φιλάθλων. Η πρώτη αφορούσε τον καθοριστικό ρόλο της έμμεσης επίτευξης, της ιστορίας και παράδοσης της ομάδας, της αντιλαμβανόμενης επίδοσης, της ομοιότητας με τα μέλη της ομάδας, του αντιλαμβανόμενου κύρους, της ενασχόλησης με το άθλημα της ομάδας και της ανάγκης για προσχώρηση σε μια κοινωνική ομάδα στην ταύτιση με μια τοπική ή με μια απομακρυσμένη ομάδα. Το ερευνητικό δείγμα αποτελούνταν από 1142 (Ν = 1442) επισκέπτες τριών Ελληνικών ιστοσελίδων (1163 οπαδοί που υποστήριζαν τοπικές ομάδες, 279 απομακρυσμένοι οπαδοί). Τα αποτελέσματα των δύο επιβεβαιωτικών παραγοντικών αναλύσεων (μια για κάθε δείγμα) έδειξαν ότι οι οχτώ λανθάνουσες μεταβλητές αντιπροσωπεύουν ικανοποιητικά τα δεδομένα και στα δύο δείγματα. Αφού εξετάστηκαν οι ψυχομετρικές ιδιότητες όλων των κλιμάκων σε κάθε δείγμα, τα αποτελέσματα της ανάλυσης του δομικού μοντέλου έδειξαν ότι οι εφτά ανεξάρτητες μεταβλητές εξήγησαν ένα σημαντικό ποσοστό της ταύτισης με την τοπική (74%) και την απομακρυσμένη (66%) ομάδα. Παρόλα αυτά, η ταύτιση με τοπικές ομάδες φάνηκε να προβλέπεται από την έμμεση επίτευξη, την ενασχόληση με το άθλημα της ομάδας, την ομοιότητα με τα μέλη της ομάδας, την ιστορία και παράδοση και το αντιλαμβανόμενο κύρος ενώ η ταύτιση με απομακρυσμένες ομάδες από την έμμεση επίτευξη, την ενασχόληση με το άθλημα της ομάδας και την ομοιότητα με τα μέλη της ομάδας. Η δεύτερη έρευνα αφορούσε τις επιπτώσεις της ταύτισης με τοπικές και με απομακρυσμένες ομάδες. Συγκεκριμένα, διερευνήθηκαν οι αλληλεξαρτήσεις των μεταβλητών μεταξύ της ταύτισης με την αθλητική ομάδα, της τάσης για δημοσιοποίηση του δεσίματος με μια ομάδα, των κοινωνικών σχέσεων, της συλλογικής αυτό-εκτίμησης και της προσωπικής αυτό-εκτίμησης. Στην έρευνα συμμετείχαν 742 επισκέπτες των ίδιων τριών Ελληνικών ιστοσελίδων που χρησιμοποιήθηκαν στην πρώτη έρευνα. Από αυτούς, οι 623 κατηγοριοποιήθηκαν ως υποστηρικτές τοπικών ομάδων και οι 119 ως απομακρυσμένοι οπαδοί. Όπως και στην πρώτη έρευνα, εξετάστηκαν οι προσαρμογές των μεταβλητών στα δύο δείγματα και οι ψυχομετρικές ιδιότητες όλων των οργάνων μέτρησης σε κάθε δείγμα. Όσο αφορά τους οπαδούς που υποστήριζαν τοπικές ομάδες, τα αποτελέσματα της ανάλυσης του δομικού μοντέλου έδειξαν ότι η ταύτιση προκαλεί την τάση για δημοσιοποίηση του δεσίματος με την ομάδα και επηρεάζει θετικά την ανάπτυξη ή/και διατήρηση των κοινωνικών σχέσεων, καθώς και την συλλογική αυτό-εκτίμηση. Επιπλέον, η τάση για δημοσιοποίηση του δεσίματος με μια ομάδα βρέθηκε να προκαλεί κοινωνικές σχέσεις και να βελτιώνει την συλλογική αυτό-εκτίμηση. Οι κοινωνικές σχέσεις έδειξαν ότι αυξάνουν τα επίπεδα της συλλογικής αυτό-εκτίμησης και η συλλογική αυτό-εκτίμηση φάνηκε να συνεισφέρει στην προσωπική αυτό-εκτίμηση. Με εξαίρεση της σχέσης μεταξύ της τάσης για δημοσιοποίηση του δεσίματος με μια ομάδα και της συλλογικής αυτό-εκτίμησης καθώς και της σχέσης μεταξύ των κοινωνικών σχέσεων και της συλλογικής αυτό-εκτίμησης, που δεν βρέθηκαν να είναι στατιστικά σημαντικές, τα ίδια αποτελέσματα παρατηρήθηκαν και στο δείγμα των απομακρυσμένων οπαδών. Τα αποτελέσματα έχουν τόσο θεωρητικές όσο και πρακτικές εφαρμογές στον τομέα του αθλητικού μάρκετινγκ.